For anden dag i træk lykkedes det ikke for Marco Sørensen at få sin Tech 1-racer i mål i motorsportsserien Renault World Series. Danskeren, der lørdag var involveret i et grimt sammenstød, som sendte hans bil op i luften, havde heller ikke heldet med sig i søndagens anden afdeling på Monza-banen i Italien. Denne gang udgik han dog på langt mindre dramatisk vis. Det var nemlig en defekt på bilen, som kort inde i løbet tvang Sørensen i pit, og her blev bilen stående. Der var tale om en reservebil, fordi hans oprindelige bil fik en hård medfart i forbindelse med lørdagens uheld. Marco Sørensen var derudover handicappet af, at han startede bagest i feltet. Han blev nummer 15 af 21 i kvalifikationen, men blev derudover rykket tilbage i startgridden som straf for den kørsel, der udløste sammenstødet i første afdeling. Anden afdeling blev vundet suverænt af Carlos Sainz junior, der fra forreste startposition førte løbet fra start til slut. Renault World Series er en af de klasser, som kommende Formel 1-kørere rekrutteres fra. Det var blandt andet den samlede sejr i sidste års mesterskab, der banede vejen for Kevin Magnussens kontrakt med McLaren-Mercedes.

Opsummering:
Marco Sørensen fuldførte heller ikke det andet løb i denne weekend i Renault World Series.[size=2]
[/size]